મનુષ્યજાતિ માટે વિનોદને ખૂબ લાગણી છે. આ મનુષ્યજાતિમાં પણ મૃદુ જાતિ તરફ વિશેષ લાગણી છે. વિનોદમાં અપાર નારીવત્સલતા છે. એનું સખીવૃંદ કોઈ પણ પુરુષને ઈર્ષા થાય એટલું મોટું છે. વિનોદ ગુજરાતનો પહેલા નંબરનો ‘વનિતાપ્રિય લેખક’ છે. (‘વનિતાપ્રિય સમાસનો બન્ને રીતે વિગ્રહ થઈ શકે તેમ છે – ‘વનિતા જેને પ્રિય છે તેવો’ અને ‘વનિતાને જે પ્રિય છે તેવો’). પુરુષો તો એમનામાં અમુક યોગ્યતા હોય તો જ વિનોદનો આદર પામે છે, પણ સ્ત્રી તો કેવળ સ્ત્રી હોવાને કારણે જ એના આદરની અધિકારિણી બની રહે છે. ‘શિશુવર્ષ’ નિમિત્તે પ્રગટ થનારા એક પુસ્તક માટે આપણા જાણીતા છબિકાર જ્યોતિ ભટ્ટે એની પાસે લેખ મગાવ્યો ત્યારે ‘જ્યોતિ નામથી છેતરાઈને – એ સ્ત્રી છે એવું વિનોદે માની લીધેલું ને ખૂબ કાળજી લઈ તેને તે દિવસે લેખ લખી, મઠારી, રવાના કરી દીધો.